paragraph_text: Za razliku od ozbiljnijeg Völkischer Beobachtera, službenih stranačkih novima, Der Stürmer je bio tabloid. Redovito su iznošeni u javnost skandali i bizarne optužbe vezane za Židove, poput navodnih židovskih seksualnih zločina, ritualnih ubojstava i urotničkih aktivnosti. Vijesti o židovskim zločinima dobivane su i od Gestapa, kao i razni dokumenti i pornografske slike vezane uz Židove. Često su novosti prijavljivali sami čitatelji koji za to nisu tražili nikakvu novčanu naknadu; iako su vijesti o težim skandalima često ponavljane, u arhivi je pronađeno više prijavljenih vijesti nego što su novine mogle objaviti. Uz vijesti o seksualnim skandalima i zločinima često su objavljivane pornografske slike, što je bio jedan od razloga popularnosti novina među mladima. Posebnost su bile groteskne antisemitske karikature koje su prikazivale Židove kao likove neljudski izobličenih lica i tijela. Najpoznatiji karikaturist bio je Philipp Rupprecht, znan kao Fips, čiji su radovi i danas popularni u neonacističkim i antisemitskim krugovima.